Ο **Στέινς (Šteins)** είναι ένας μικρός αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 12,90. Ανακαλύφθηκε το 1969 από τον Σοβιετικό αστρονόμο Νικολάι Τσερνίχ, που παρατηρούσε από το Ναουτσνί της Κριμαίας, και πήρε το όνομά του προς τιμή του Σοβιετικού-Λεττονού αστρονόμου και εκλαϊκευτή της αστρονομίας Κάρλις Στέινς.

Το σκάφος της διαστημικής αποστολής *Ροζέττα* πέρασε πολύ κοντά από τον Στέινς το 2008, οπότε αποκτήθηκαν φωτογραφίες που δείχνουν λεπτομέρειες της επιφάνειάς του.

Φυσικά χαρακτηριστικά
---------------------

Μία μελέτη που δημοσιεύθηκε το 2006 από αστρονόμους στο Ευρωπαϊκό Νότιο Αστεροσκοπείο έδειξε ότι ο φασματικός τύπος του Στέινς είναι **E**, ενώ η μέση διάμετρός του εκτιμήθηκε σε περίπου 4,6 χλμ.. Μελετώντας τον Στέινς πριν ακόμα την εγγύτερη προσέγγισή της σε αυτόν, η *Ροζέττα* εξασφάλισε την καμπύλη φωτός του, από την ανάλυση της οποίας προέκυψε ότι ο αστεροειδής περιστρέφεται γύρω από τον εαυτό του μία φορά κάθε 6 ώρες και 3 λεπτά, έχει ακανόνιστο σχήμα και δεν διαθέτει δορυφόρους.

Μετά το πέρασμα της *Ροζέττας* ο Ευρωπαϊκός Οργανισμός Διαστήματος περιέγραψε τον Στέινς ως «ένα διαμάντι στον ουρανό», καθώς έχει πλατύ σχήμα που καταλήγει σε οξεία κορυφή. Η επιφάνειά του κυριαρχείται από ένα μεγάλο κρατήρα, με διάμετρο 2,1 χλμ. κάτι που εξέπληξε τους επιστήμονες, που πίστευαν ότι ο αστεροειδής θα έπρεπε να είχε κομματιαστεί από μια σύγκρουση ικανή να δημιουργήσει τέτοιο κρατήρα. Οι εικόνες του Στέινς που μετέδωσε η *Ροζέττα* επέτρεψαν στους αστρονόμους να προσδιορίσουν ότι ο αστεροειδής έχει διαστάσεις 6,67 x 5,81 x 4,47 χλμ. οι οποίες αντιστοιχούν σε μία μέση «διάμετρο» 5,3 χλμ.

Η επίσκεψη της *Ροζέττας*
-------------------------

Στις 5 Σεπτεμβρίου 2008 το διαστημόπλοιο *Ροζέττα* πέρασε σε ελάχιστη απόσταση 800 χιλιομέτρων από τον Στέινς με τη μικρή σχετικώς ταχύτητα των 8,6 χιλιομέτρων ανά δευτερόλεπτο (περ. 31.000 χιλιόμετρα την ώρα). Παρά τη μικρή διάρκεια αυτού του περάσματος (περίπου 7 λεπτά συνολικά), πολλά δεδομένα αποκτήθηκαν από τα 15 επιστημονικά όργανα-συσκευές που λειτουργούσαν πάνω στο σκάφος. Αυτή ήταν η πρώτη από τις δύο σχεδιασμένες προσεγγίσεις αστεροειδών που εκτέλεσε η *Ροζέττα* στο ταξίδι της προς τον κομήτη Τσουριούμοφ-Γερασιμένκο: η άλλη ήταν του πολύ μεγαλύτερου αστεροειδή 21 Λουτησία το 2010. Η γωνία των τροχιών αστεροειδούς και διαστημοπλοίου ήταν τέτοια ώστε το σκάφος να μπορέσει να φωτογραφήσει τη φωτιζόμενη από τον Ήλιο πλευρά του Στέινς. Το Ευρωπαϊκό Κέντρο Διαστημικών Επιχειρήσεων έδωσε συνέντευξη τύπου σχετικά με τον Στέινς αργότερα την ίδια ημέρα.

Ονόματα επιφανειακών χαρακτηριστικών
------------------------------------

Στις 11 Μαΐου 2012 η Ομάδα Εργασίας για την Ονοματολογία του Πλανητικού Συστήματος της IAU δημοσίευσε ένα σύστημα ονοματοδοσίας για τα τοπογραφικά χαρακτηριστικά στην επιφάνεια του Στέινς. Εμπνεόμενα από το σχήμα του αστεροειδή, τα μέλη της ομάδας απεφάσισαν να δίνονται στους κρατήρες του ονόματα πολύτιμων λίθων, με τον μεγαλύτερο να ονομάζεται Diamond (Διαμάντι). Εκτός από τα όρη του πλανήτη Ερμή και τις θάλασσες της Σελήνης, οι κρατήρες του Στέινς είναι τα μοναδικά χαρακτηριστικά στο Ηλιακό Σύστημα των οποίων οι ονομασίες δεν προέρχονται από κύρια ονόματα. Επιπροσθέτως, μία περιοχή στον αστεροειδή ονομάσθηκε Περιοχή Τσερνίχ (Chernykh Regio) προς τιμή του αστρονόμου που ανεκάλυψε τον αστεροειδή.

Σημειώσεις
----------

1. ↑  S. Fornasier; I. Belskaya; M. Fulchignoni; M. A. Barucci; C. Barbieri (2006). «First albedo determination of 2867 Steins, target of the Rosetta mission». arXiv:astro-ph/0602631.
2. ↑  Michael Küppers· Uwe Keller· Rita Schulz· Gerhard Schwehm. «OSIRIS camera on Rosetta obtains 'light curve' of asteroid Steins».
3. ↑  «Steins: A diamond in the sky». ESA Rosetta News. Ανακτήθηκε στις 29 Μαΐου 2009.
4. ↑  «Rosetta's OSIRIS cameras reveal the nature of asteroid Steins». *ESA Science & Technology*. 8 Ιανουαρίου 2010.
5. ↑  «Encounter of a different kind: Rosetta observes asteroid at close quarters». ESA Rosetta News. Αρχειοθετήθηκε από το πρωτότυπο στις 10 Μαΐου 2009. Ανακτήθηκε στις 29 Μαΐου 2009.
6. ↑  M. A. Barucci; M. Fulchignoni; A. Rossi (2007). «Rosetta Asteroid Targets: 2867 Steins and 21 Lutetia». *Space Science Reviews* **128** (1-4): 67–78. doi:10.1007/s11214-006-9029-6. Bibcode: 2007SSRv..128...67B.
7. ↑  «Spacecraft set for asteroid fly-by». The Press Association. September 5, 2008.. Ανακτήθηκε στις 2008-09-05. [*νεκρός σύνδεσμος*]
8. ↑  Talevi, Monica (4 Σεπτεμβρίου 2008). «Rosetta Steins fly-by timeline». *European Space Agency*. Αρχειοθετήθηκε από το πρωτότυπο στις 8 Δεκεμβρίου 2012. Ανακτήθηκε στις 5 Σεπτεμβρίου 2008.
9. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 14 Μαρτίου 2014. Ανακτήθηκε στις 17 Οκτωβρίου 2019.
10. ↑
11. ↑

### Εξωτερικοί σύνδεσμοι-πηγές

* Τροχιά από το JPL (Java) / Εφημερίδα
* \*ιστότοπος στον ESA με εικόνες και ations of Šteins

  


Αστεροειδείς| 2866 Χάρντυ | 2867 Στέινς | 2868 Έποψ |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Αστεροειδείς και κομήτες με προσέγγιση διαστημοσυσκευής |
| --- |
|  |
| Αστεροειδείς και πλανήτες | 
* 951 Γκάσπρα (1991)
* 243 Ίδη (1993)
* 253 Ματθίλδη (1997)
* 433 Έρως (1998)
* 9969 Μπράιγ (1999)
* 5535 Ανφράνκ (2002)
* 25143 Ιτοκάβα (2005)
* 2867 Στέινς (2008)
* 21 Λουτησία (2010)
* 4 Εστία (2011)
* 4179 Τουτάτης (2012)
* Δήμητρα (2015)
* Πλούτωνας (2015)
* 162173 Ριούγκου (2018)
* 101955 Μπεννού (2018)
* 486958 Άρροκοθ (2019)
 |
|  |
| Κομήτες | 
* Τζιακομπίνι-Ζίννερ (1985)
* Χάλεϋ (1986)
* Γκριγγ-Σελλερούπ (1992)
* Μπορελλύ (2001)
* Βιλτ 2 (2004)
* Τέμπελ 1 (2005)
* Κομήτης ΜακΝότ (2007)
* Χάρτλεϋ 2 (2010)
* Τσουριούμοφ-Γκερασιμένκο (2014)
 |
|  |
| 
**Πύλη Πύλη:Αστρονομία** |

 |